《汉宫春（乙未正月和李汉老韵，简严子文）》
宋代·丘崈

横笛吹梅，记南楼夜月，疏蕊纤枝。香尘软红自暖，不怕寒欺。人归梦悄，怅凭阑、密约深期。身渐老，风流纵在，逢花那似当时。

东阁占春宜早，甚开迟也似，雪屋疏篱。须公彩毫度曲，锦帐题诗。多应见我，怪尊前、华发其谁。烦道与，巡檐共笑，元是旧日相知。

作者简介：丘崈(1135-1208) 南宋将领。字宗卿，江阴（今属江苏）人。